

VLADA REPUBLIKE HRVATSKE

Zagreb, 6. srpnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Vlade Republike Hrvatske i Vlade Kneževine Andore o mobilnosti mladih |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

***PRIJEDLOG***

 Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_ 2023. donijela

**ODLUKU**

**o pokretanju postupka za sklapanje Sporazuma između Vlade Republike Hrvatske i Vlade Kneževine Andore o mobilnosti mladih**

**I.**

 Na temelju članka 139. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) pokreće se postupak za sklapanje Sporazuma između Vlade Republike Hrvatske i Vlade Kneževine Andore o mobilnosti mladih (u daljnjem tekstu: Sporazum).

**II.**

 Kneževina Andora inicirala je sklapanje Sporazuma. U skladu s tim ocijenjeno je da postoji interes za sklapanjem istog te je navedena inicijativa prihvaćena.

 Sklapanjem Sporazuma pojednostavljuju se i olakšavaju administrativni postupci primjenjivi kad hrvatski i andorski državljani koji ispunjavaju uvjete propisane Sporazumom namjeravaju ući i boraviti u Republici Hrvatskoj, odnosno Kneževini Andori. Svrha Sporazuma je potaknuti mobilnost mladih koji kroz putovanja i rad unapređuju poznavanje jezika, kulture i društva države domaćina.

**III.**

 Promicanje i produbljivanje međusobne suradnje koje ima za svrhu pružanje većih mogućnosti svojim državljanima, osobito mladima, kako bi upoznali i cijenili kulturu druge države te kako bi potaknuli uzajamno razumijevanje u interesu je obiju država. Sporazum se odnosi na mlade hrvatske i andorske državljane koji namjeravaju putovati unutar države domaćina te naći zaposlenje kako bi upotpunili svoja financijska sredstva.

 Sporazumom se definira svrha Sporazuma i nadležna tijela, izdavanje dozvola za boravak i rad i imigracijskih odobrenja, podnošenje zahtjeva i uvjeti za izdavanje dozvola za boravak i rad i imigracijskih odobrenja, ulazak i boravak tijekom valjanosti dozvola za boravak i rad i imigracijskog odobrenja, opće odredbe, rješavanje sporova, izmjene i dopune te završne odredbe.

**IV.**

Prihvaća se Nacrt sporazuma kao osnova za vođenje pregovora.

 Nacrt sporazuma iz stavka 1. ove točke, sastavni je dio ove Odluke.

**V.**

Određuje se izaslanstvo Republike Hrvatske za vođenje pregovora u sljedećem sastavu:

* predstavnik Ministarstva unutarnjih poslova, voditelj izaslanstva
* predstavnici Ministarstva unutarnjih poslova, dva člana.

 Troškovi za rad izaslanstva obuhvaćaju troškove za vođenje pregovora, a osigurana su u državnom proračunu Republike Hrvatske, u okviru redovitih proračunskih sredstava Ministarstva unutarnjih poslova.

**VI.**

Ovlašćuje se potpredsjednik Vlade Republike Hrvatske i ministar unutarnjih poslova da, u ime Vlade Republike Hrvatske, potpiše Sporazum.

**VII.**

Izvršavanje Sporazuma neće zahtijevati dodatna financijska sredstva iz državnog proračuna Republike Hrvatske.

**VIII.**

Sporazum ne zahtijeva donošenje novih ili izmjenu postojećih zakona te ne podliježe potvrđivanju sukladno članku 18. Zakona o sklapanju i izvršavanju međunarodnih ugovora.

KLASA:

UR.BROJ:

Zagreb,

 PREDSJEDNIK

 mr. sc. Andrej Plenković

**OBRAZLOŽENJE**

Kneževina Andora inicirala je sklapanje Sporazuma te je u skladu s tim ocijenjeno da postoji interes za sklapanjem istog. S tim u vezi, navedena inicijativa je prihvaćena. Sklapanjem Sporazuma pojednostavljuju se i olakšavaju administrativni postupci primjenjivi kad hrvatski i andorski državljani, koji ispunjavaju uvjete propisane Sporazumom, namjeravaju ući i boraviti u Republici Hrvatskoj, odnosno Kneževini Andori. Ovim oblikom promicanja i produbljivanja suradnje ugovorne stranke pružaju veće mogućnosti svojim državljanima u cilju upoznavanja kulture i načina života države u koju putuju, odnosno u kojoj rade. Sporazumom se podupire program mobilnosti mladih te se mladima ujedno pruža mogućnost da steknu znanja o drugoj državi, prošire svoje kulturne spoznaje i steknu radno iskustvo koje ima važnu ulogu u osobnom razvoju i daljnjem zapošljavanju.

**Točkom I.** Odluke uređuje se ustavna osnova za pokretanje postupka za sklapanje Sporazuma.

**Točkom II.** Odluke objašnjava se potreba sklapanja Sporazuma.

**Točkom III.** Odluke navode se razlozi zbog kojih se predlaže sklapanje Sporazuma te se navode bitni elementi koji se njime uređuju.

**Točkom IV.** Odluke prihvaća se Nacrt sporazuma te se utvrđuje da je sastavni dio ove Odluke.

**Točkom V.** Odluke utvrđuje se izaslanstvo Republike Hrvatske za vođenje pregovora, kao i pitanje troškova izaslanstva za vođenje pregovora.

**Točkom VI.** Odluke ovlašćuje se potpredsjednik Vlade Republike Hrvatske i ministar unutarnjih poslova da, u ime Vlade Republike Hrvatske, potpiše Sporazum.

**Točkom VII.** Odluke utvrđuje se da izvršavanje Sporazuma neće zahtijevati dodatna financijska sredstva iz Državnog proračuna Republike Hrvatske.

**Točkom VIII.** Odluke utvrđuje se da Sporazum ne zahtijeva izmjenu i dopunu postojećih zakona te se utvrđuje da isti ne podliježe potvrđivanju u skladu s člankom 18. Zakona o sklapanju i izvršavanju međunarodnih ugovora („Narodne novine“, broj 28/96.). Vlada Republike Hrvatske će na temelju članka 30. stavka 1. Zakona o sklapanju i izvršavanju međunarodnih ugovora donijeti Uredbu o objavi Sporazuma između Vlade Republike Hrvatske i Vlade Kneževine Andore o mobilnosti mladih.